Angharad James (pêl-droediwr)

Mae Angharad Jane James, neu Angharad James-Turner, (ganwyd 1 Mehefin 1994 yn Hwlffordd) yn chwaraewr pêl-droed proffesiynol o Gymru. Mae hi wedi chwarae i dîm pêl-droed cenedlaethol Cymru ers 2011, ac hi oedd y chwaraewr ieuengaf erioed i ennill 100 cap i dîm Cymru pan oedd yn 28 oed.

Yn 2024, olynodd Sophie Ingle fel capten Cymru. Roedd hi'n un o dair yng Ngharfan Cymru ar gyfer Pencampwriaeth Ewros y Merched UEFA 2025 a oedd yn siarad Cymraeg.

Gyrfa Clwb

Ymunodd ag Academi Arsenal yn 2010 pan oedd yn 16 oed. Cyn hynny roedd hi'n chwarae i dîm Maenorbŷr yn Sir Benfro. Fe wnaeth ei hymddangosiad cyntaf ar gyfer y tîm cyntaf ar 5 Hydref 2011 yn erbyn Bobruichanka Bobruisk, clwb pêl-droed o Belarws.

Yn 2017, symudodd James o Yeovil i Everton, ac fe orffennon nhw yn y nawfed safle yn nhymor 2017-18 Uwch Gynghrair y Merched. Ymunodd â Chlwb Pêl Droed Reading yn 2019. Yn erbyn Yeovil y sgoriodd ei gôl gyntaf, ym mis Tachwedd 2019. Gorffennodd y clwb yn y 5ed safle yn yr Uwch Gynghrair 2019-2020.

Mae James-Turner wedi chwarae i nifer o glybiau yn Unol Daleithiau America, fel North Carolina Courage, Orlando Pride a Seattle Reign. Erbyn 11 Rhagfyr 2022, roedd wedi cwblhau 150 ymddangosiad yng Nghynghrair Pêl-droed Genedlaethol y Merched. 

Ar 31 Ionawr 2024, cyhoeddwyd fod James wedi arwyddo cytundeb gyda'r Clwb Seattle Reign tan diwedd 2025.

 Tîm Cenedlaethol 

Chwaraeodd am y tro cyntaf i Gymru ar 27 Hydref 2011, pan oedd yn 17 oed. Roedd y gêm yn rhan o gemau rhagbrofol Pencampwriaeth Ewros 2013 ym Mharc Tynecastle. Sgoriodd am y tro cyntaf ar 29 Chwefror 2012 mewn buddugoliaeth 1-0 yn erbyn Portiwgal yng Nhwpan Algarve. Ar 6 Medi 2022, enillodd hi ei 100fed cap mewn gêm rhagbrofol Cwpan y Byd yn erbyn Slofenia.

 Bywyd personol 

Mynychodd Angharad Ysgol y Preseli yr un pryd a'r pêl-droediwr Joe Allen. Roedd hi hefyd yn chwarae rygbi a chriced pan oedd hi'n blentyn. Roedd Jayne Ludlow wedi chwarae rhan bwysig yn ei hysbrydoli i chwarae pêl-droed. 

Mae James yn siarad Saesneg a Chymraeg. Mae hi'n defnyddio'r Gymraeg gyda'i chyd-chwaraewyr fel mynegiant o'i hunaniaeth Gymreig ac fel arf tactegol yn erbyn gwrthwynebwyr eraill. 

Roedd ei thad, Clive James, yn chwaraewr rygbi ar gyfer Clwb Arberth.

Yn 2023, priododd y chwaraewr pêl-droed Amy Turner. Dechreuodd Angharad chwarae o dan yr enw James-Turner yn 2024.
Goliau rhyngwladol
 Diweddarwyd 29 Mehefin 2025.
RhifDyddiadLleoliadGwrthwynebwrSgôrCanlyniadCystadleuaeth129 Chwefror 2012Estádio Municipal Bela Vista, Parchal, PortiwgalPortiwgal0-10-1Cwpan Algarve 2012211 Mawrth 2015Stadion Veli Jože, Poreč, CroatiaCroatia1-11–1Cwpan Istria 201533 Medi 2019Rodney Parade, Casnewydd, CymruGogledd Iwerddon1–12–2Gemau rhagbrofol Pencampwriaeth yr Ewros 2022426 Hydref 2021 Stadiwm Dinas Caerdydd, Caerdydd, CymruEstonia1–04–0Gemau rhagbrofol Cwpan y Byd 202356 Ebrill 2023Gogledd Iwerddon2–04–1Cyfeillgar65 Ebrill 2024Racecourse Ground, Wrecsam, CymruCroatia4–04–0Gemau rhagbrofol Pencampwriaeth yr Ewros 2025

Cyfeiriadau

Categori:Genedigaethau 1994
Categori:Pêl-droedwyr benywaidd o Gymru
Categori:Pobl o Hwlffordd
Categori:Pobl addysgwyd yn Ysgol y Preseli